सुइजारलेण्ड , 14 अक्टबर : सेनियर थाखोनि मुलुगनां रेस्टलिं सेम्पियनसिपखौ थाबैनो जागायजेन्नो थांखि लाबाय । मोनसे सुलुङाव फोरमायनाय बादिब्ला , सिनियर थाखोनि वर्ल्ड रेस्टलिं सेम्पियनसिपखौ सोलिफु बोसोरनि फैगौ 12 निफ्राय 20 डिसेम्बरसिम सार्बियानि बेलग्रेडआव खुंनो थाखाय थांखि लादों । मंगलबारखालि रेस्टलिं गेलेमुनि मुलुगनां आफाद इउनाइटेड वर्ल्ड रेस्टलिंआ बे बाथ्राखौ फोसावनानै होदों । इउ डब्लिउ डब्लिउनि मावफुं आफादआ थांनाय समबारखालि मोनसे गोनां जथुमनायनि गेजेरजों फैगौ डिसेम्बर दानआव वर्ल्ड रेस्टलिं सेम्पियनसिपखौ खुंनो गनायथि होयो । बे गोनां जथुमनायाव गुबुन गुबुन हादरनि रेस्टलिं आफादनि बिबानगिरिफोरा बाहागो लादोंमोन । सुलुङाव मिबथिहोनाय बादिब्ला , माव'फुं आफादआ फैगौ 6 नभेम्बरखालि फिन आफादनि गुबुन मोनसे जथुमनायखौ खुंबावगोन , जेराव बे जथुमनाय समाव कभिड - 19 नि साग्लोबसारनायाव रेस्टलिंनि गेलेनाय आयदानि सायाव गोनांथारै सावरायगोन । बेनि गेजेरावनो बेलग्रेडआव खुंजानो गोनां जुनियर थाखोनि वर्ल्ड रेस्टलिं सेम्पियनसिपखौबो दासान्दि सोलिबाय थानाय कभिडनि थासारिखौ नोजोर होनानै दोन्थ'नायनि थांखि लायो । इउ डब्लिउ डब्लिउआ बुङोदि , बे सावरायनाया थांखि लानाय जादोंदि , दासान्दि सोलिनाय थासारिखौ नोजोर होनानै थांखि लानायजों सेम्पियनसिपखौ दोन्थ'नाय जादों आरो थासारिआ मोजाङाव फैयोब्लानो बेफोर सेम्पियनसिपखौ खुंफिनगोन होन्नानै मिबथिहोयो । मख'नो गोनांदि , भारत हादरआव थांनाय 7 दाननिफ्रायनो कभिड - 19 नि जाहोनआव मोनसेबो रेस्टलिं बादायलायनायफोरखौ खंनाय जायाखै । अदेबानि भारतनि रेस्टलिं आफादआ बे गेलेमुनि बादायलायनायखौ थाबैनो खुंगोननि इसारा होदों । 
सिनियर वर्ल्ड रेस्टलिं सेम्पियनसिपआ 12 डिसेम्बरनिफ्राय बेलग्रेडआव जागायजेनगोन